გიორგი ქინქლაძე

**გიორგი ქინქლაძე** (დ. 6 ივლისი, 1973, თბილისი, საქართველო) — ქართველი ფეხბურთელი, ნახევარმცველი, გამთამაშებელი. პირველად გულშემატკივარმა გაიცნო საქართველოს ეროვნულ ნაკრებში თამაშის შემდეგ უელსის ნაკრებთან ჩატარებულ მატჩებში, 1994 და 1995 წლებში. „თბილისის დინამოდან“ ინგლისის პრემიერ ლიგის კლუბ „მანჩესტერ სიტიში“ გადავიდა 1995 წელს, სადაც თავისი დრიბლინგის უნარის და თვალწარმტაცი გოლების წყალობით გახდა საკულტო გმირი, ორჯერ მოიგო კლუბის საუკეთესო ფეხბურთელის ტიტული.

„სიტისთან“ ერთად ორჯერ დაწინაურების და ჩამოქვეითების შემდეგ, ის შეუერთდა ნიდერლანდების ჩემპიონ „ამსტერდამის აიაქსს“ 1998 წელს, მაგრამ ვერ მოიკიდა ფეხი კლუბში და დაბრუნდა ინგლისში, „დერბი ქაუნთიში“, ერთ წელზე ნაკლები დროის შემდეგ. „დერბი ქაუნთიში“ ოთხი წლის განმავლობაში კლუბის მაისურით მონაწილეობა მიიღო 100 მატჩში. 2003 წელს კლუბის დატოვების შემდეგ ჰქონდა სხვადასხვა კლუბებში გადასვლის რამდენიმე წარუმატებელი მცდელობა, სანამ არ შეუერთდა კვიპროსულ კლუბ „ანორთოსისს“ 2004 წელს, სადაც მოიგო კვიპროსის ჩემპიონატი. მან კარიერა დაასრულა რუსულ კლუბ „ყაზანის რუბინში“ 2006 წელს.

ამჟამად ცხინვალის „სპარტაკის“ სპორტული დირექტორია.

## ადრეული წლები 
გიორგი ქინქლაძე დაიბადა 1973 წლის 6 ივლისს, თბილისში. ბავშვობა გაატარა თბილისში, დიდუბეში მამასთან, რობინზონთან (ინჟინერი), დედასთან, ხათუნასთან (მასწავლებელი) და თავის უფროს დასთან. რობინზონს სურდა, რომ მისი შვილი ყოფილიყო ფეხბურთელი; ზოგჯერ აიძულებდა მას, რომ ევლო მუხლებით, რათა გაძლიერებოდა ფეხები. ექვსი წლის ასაკში ის შეიყვანა თბილისის დინამოს ბავშვთა გუნდში. რამდენიმე წლის განმავლობაში ქინქლაძე თამაშობდა „თბილისის დინამოს“ ახალგაზრდულ გუნდებში, შემდეგ გადაიყვანეს სარეზერვო გუნდში, სადაც თამაშობდა შოთა არველაძესთან ერთად, რომელიც მოგვიანებით გახდა მისი თანაგუნდელი როგორც კლუბში, ასევე ეროვნულ ნაკრებში.

## საკლუბო კარიერა 
### თბილისის მრეტები 
[thumb|right|[თბილისი, სადაც გიორგი ქინქლაძე დაიბადა და დაიწყო საფეხბურთო კარიერა.]]
როდესაც ქართული ფეხბურთი გახდა დამოუკიდებელი საბჭოთა ფეხბურთისგან 1989 წელს, ქინქლაძე გადავიდა „თბილისის მრეტებში“.

### თბილისის დინამო, ზაარბრიუკენი (იჯარით) და ბოკა ხუნიორსი (იჯარით) 
„თბილისის მრეტებში“ გატარებული შთამბეჭდავი სეზონის შემდეგ, ქინქლაძემ კონტრაქტი გააფორმა „თბილისის დინამოსთან“, სადაც გაატარა ახალგაზრდული კარიერა. თავის პირველ პროფესიონალურ სეზონში, 16 წლის ასაკში ქინქლაძემ იმ დროისთვის საკმაოდ მაღალი დონის საქართველოს ჩემპიონატში 20 მატჩი ჩაატარა, შემდეგ კი „დინამომ“ ის გამოისყიდა ერთი მილიონი საბჭოური მანეთის ფასად. 1991 წელს, რეფერენდუმის საფუძველზე საქართველომ აღადგინა დამოუკიდებლობა, მაგრამ მალე დაიწყო სამოქალაქო ომი. 1992 წლის 17 სექტემბერს, 19 წლის ასაკში, ქინქლაძემ პირველად ითამაშა ეროვნულ ნაკრებში აზერბაიჯანის ნაკრების წინააღმდეგ, რომელიც საქართველოს ნაკრებისთვის იყო მეოთხე მატჩი საბჭოთა კავშირიდან გამოსვლის შემდეგ. ქინქლაძის ყოფილი თანაგუნდელი შოთა არველაძე ასევე თამაშობდა იმ მატჩში და ამ წყვილმა კომბინაციით გაიტანა ერთი გოლი ნაკრების მიერ გატანილი პირველი ექვსი გოლიდან.

კლუბში გატარებული პირველი სეზონის განმავლობაში, „დინამომ“ შეასრულა დუბლი — მოიგო საქართველოს ჩემპიონატიც და თასიც. თუმცა, სამოქალაქო ომი გაგრძელდა და 1993 წელს „დინამოს“ ხელმძღვანელობამ გადაწყვიტა ფეხბურთელებისთვის სტაბილურ გარემოში ვარჯიშის და განვითარების საშუალება მიეცა და ისინი სხვადასხვა უცხოურ კლუბში გაანათხოვრა, ქინქლაძე იჯარით გაუშვეს გერმანულ „ზაარბრიუკენში“. ქინქლაძის დებიუტი „ზაარბრიუკენის“ შემადგენლობაში შედგა გერმანიის მეორე ბუნდესლიგაში „ტენის ბორუსია ბერლინთან“ 2-2 დასრულებულ მატჩში, 1994 წლის 4 მარტს. მან ვერ შეძლო კლუბის ძირითად შემადგენლობაში ადგილის დამკვიდრება, იშვიათად თამაშობდა 90 წუთის განმავლობაში. ის მოედნიდან გააძევეს „ბერლინის ჰერტასთან“ 1-3 წაგებულ მატჩში. სეზონის ბოლოს, ქინქლაძე დაბრუნდა თბილისში და „დინამოში“ განაგრძო კარიერა, სადაც ის დაასახელეს საქართველოს წლის საუკეთესო ფეხბურთელად 1993 წელს. „დინამოს“ პრეზიდენტს, მერაბ ჟორდანიას არ სურდა ქინქლაძის თამაში საქართველოში არსებული არასტაბილური პოლიტიკური სიტუაციის პირობებში და „მადრიდის ატლეტიკოს“ შესთავაზა მისი ტრანსფერი 200 000 ფუნტი სტერლინგის სანაცვლოდ, მაგრამ ფეხბურთელს კონტრაქტი არ გაუფორმეს. საბოლოოდ ქინქლაძე „ატლეტიკოში“ მხოლოდ საცდელი პერიოდით ჩავიდა. შემდეგ ქინქლაძე ვარჯიშობდა „მადრიდის რეალის“ სარეზერვო გუნდში, სადაც მიიპყრო „ბოკა ხუნიორსის“ სკაუტების ყურადღება, რომელთაც წაიყვანეს ის არგენტინაში ერთთვიანი იჯარით. აქ ქინქლაძე შეხვდა მისი ბავშვობისდროინდელ კერპს, დიეგო მარადონას. კლუბმა მას არ გაუფორმა კონტრაქტი; როგორც მენეჯერმა სილვიო მარცოლინიმ განაცხადა, ის იყო ზუსტად იგივე სტილის ფეხბურთელი, როგორიც არგენტინის ეროვნული ნაკრების გამთამაშებელი ალბერტო მარსისო.

### მანჩესტერ სიტი 
280პქ|მინი|მარჯვნივ|„მაინ როუდი“, სადაც თამაშობდა ქინქლაძე 1995–1998 წლებში.
ქინქლაძე „მანჩესტერ სიტის“ ღირსებას იცავდა 1995-96 წლების სეზონში. კლუბმა პირველი სამი თვის განმავლობაში ერთადერთი მატჩის მოგება შეძლო, მაგრამ ქინქლაძე მალე გახდა გუნდის გმირი. პირველად ქინქლაძემ კლუბის მაისურით მოიგო „ასტონ ვილასთან“ გამართულ მატჩში, 1995 წლის 25 ნოემბერს. ქინქლაძემ გაიტანა გამარჯვების გოლი, ნეილ ქუინთან ერთად. ქინქლაძეს თავდაპირველად შემოეძალა ნოსტალგია, ცხოვრობდა სასტუმროში და იცოდა ცოტა ინგლისური. მისი ნოსტალგიის დაძლევის მიზნით, მისი დედა ჩავიდა მანჩესტერში, რათა უზრუნველეყო ნაცნობი კერძებით. მაშინ, როდესაც „მანჩესტერ სიტი“ ჩავიდა „მიდლსბროსთან“ სათამაშოდ 1995 წლის 9 დეკემბერს, პრესამ და გულშემატკვირებმა ქინქლაძეს უწოდეს მანჩესტერ სიტის ვარსკვლავი. მატჩი მიჩნეული იყო, როოგორც ჯახი ქინქლაძეს და ბრაზილიელ გამთამაშებელ ჟუნინიოს შორის. ქინქლაძემ გახსნა მატჩში ანგარიში ინდივიდუალური კლასის ხარჯზე, მაგრამ საბოლოოდ გამარჯვება დარჩათ მოწინააღმდეგე გუნდის ფეხბურთელებს, ანგარიშით 4-1. თუმცა, „მიდლსბროს“ გულშემატკივრებმა ქინქლაძეს დაუჭირეს მხარი „სეზონის საუკეთესო მოწინააღმდეგის“ გამოსავლენად. ორი კვირის შემდეგ, 16 მარტს, ქინქლაძემ გაიტანა უაღრესად მნიშვნელოვანი გოლი „საუთჰემპტონთან“ 2-1 მოგებულ მატჩში. ქინქლაძემ მოატყუა ხუთი ფეხბურთელი, შემდეგ მეკარეც, დეივ ბიზანტიც ჩამოიშორა და ბურთი კარის ბადეში მოათავსა. გოლი BBC-ს პროგრამა „დღის გოლმა“ „თვის საუკეთესო გოლად“ დაასახელა, „სეზონის გოლის ნომინაციაში“ კი გავიდა მეორე ადგილზე.

სეზონის ბოლო დღეს, „მანჩესტერ სიტი“ ჩამოქვეითდა პირველ დივიზიონში, ქინქლაძის გადაბირებით დაინტერესებული იყო რამდენიმე კლუბი, მათ შორის „ბარსელონა“, „მილანის ინტერი“, და „სელტიკი“. 1996-97 წლების სეზონში ბევრი ცვლილება მოხდა „მანჩესტერ სიტიში“, მთელი სეზონის განმავლობაში ქინქლაძემ ითამაშა ხუთი სხვადასხვა მწვრთნელის ხელმძღვანელობით. კეიტ კარლის კლუბში მცირე ხნის მუშაობის დროს ქინქლაძე გახდა კლუბის მთავარი პენალტების შემსრულებელი, ასევე გაიტანა რამდენიმე გოლი თავისუფალი დარტყმის შესრულებით, მათ შორის 35 იარდიდან (32 მეტრი) გაუტანა „სუინდონ თაუნს“, რომელიც ინგლისურმა გაზეთმა *Manchester Evening News-მა* შეაფასა, როგორც „სარაკეტო დარტყმა“. პირველ დივიზიონში, ქინქლაძეს ხშირად მეურვეობდა მეტოქე გუნდის ორი, ან სამი მოთამაშე. როდესაც მის შესაჩერებლად ესეც არ კმაროდა, ეს კი საკმაოდ ხშირად ხდებოდა, არც აკრძალულ ილეთებზე ამბობდნენ უარს. მას შემდეგ, რაც „მანჩესტერ სიტიმ“ ვერ მოიპოვა პრემიერ ლიგის საგზური, კვლავ დაიწყო მითქმა-მოთქმები, რომ ქინქლაძე დატოვებდა კლუბს. სეზონის ფინალურ მატჩში, 1997 წლის 3 მაისს „რედინგის“ წინააღმდეგ, სადაც „მანჩესტერ სიტიმ“ მოიგო 3-2, კლუბის გულშემატკივრებმა გამართეს კამპანია, რათა ქინქლაძე დარჩენილიყო კლუბში, მიუხედავად იმისა, რომ იმ მატჩში არ მიუღია მონაწილეობა ტრავმის გამო. ოთხივე ტრიბუნა 90 წუთის მანძილზე სკანდირებდა მის სახელს და გუნდში დარჩენას სთხოვდა, შესვენებაზე კი ტაბლოზე გულშემატკივრების მიერ მისთვის გაგზავნილი თხოვნები ჩანდა, აზრი ყველგან იდენტური იყო, „ქინქი დარჩი“! კამპანია გაგრძელდა ასევე ნახევარგანაკვეთიანი სარეკლამო განცხადებებით ტაბლოზე, რომლებსაც აფინანსებდნენ გულშმეტკივართა ჯგუფები. ქინქლაძე დაშავდა და საავადმყოფოში ზურგის დაზიანებით გადაიყვანეს. ექიმებს მოუწიათ 30 ნაკერის გაკეთება, რის გამოც მოუწია ორი მატჩის გამოტოვება. შემთხვევიდან ორი კვირის შემდეგ ის უკვე მოედანზე იყო და სრული დატვირთვით ვარჯიშობდა.

„მანჩესტერ სიტის“ წარუმატებლობა გაგრძელდა 1997-98 წლების სეზონში და კვლავ პირველ დივიზიონში ჩამოქვეითების გზას დაადგა, 1998 წლის 17 თებერვალს კლუბის მწვრთნელი ფრენკ კლარკი დაითხოვეს თანამდებობიდან. 18 თებერვალს მის მაგივრად დანიშნეს ჯოი როილი. მას ჰქონდა დაცვითი ნახევარმცველებით თამაშის მიმდევარი მწვრთნელის რეპუტაცია, რის გამოც მისმა გაწვრთნილმა „ევერტონმა“ თავის დროზე მოიპოვა „მებრძოლი ძაღლების“ მეტსახელი. როილი მიიჩნევდა, რომ ქინქლაძე იყო ფუფუნება ჩემპიონატში ადგილის შენარჩუნებისთვის ბრძოლაში და მან პირველ შეხვედრაზე კლუბის ხელმძღვანელობასთან „მანჩესტერ სიტის“ მწვრთნელის რანგში თქვა: „ჩვენ უნდა გავყიდოთ ქინქლაძე.“ როილის ხელმძღვანელობით პირველი ორი მატჩის ჩატარების შემდეგ, სადაც ჯერ 1-2 წააგეს „იფსვიჩ თაუნთან“ 18 თებერვალს და 3-1 მოიგეს „სუინდონ თაუნთან“ 23 თებერვალს, ქინქლაძემ მიიღო ტერფის ტრავმა, რის გამოც ერთი თვით ჩამოშორდა ფეხბურთს. ის მოედანზე დაბრუნდა ვეილ პარკზე 14 მარტს. „პორტ ვეილმა“ დაამარცხა „სიტი“ 2-1. როილმა მკაცრად გააკრიტიკა ქინქლაძე და შემდეგ ექვს მატჩში არ ათამაშა. 2005 წელს როილმა ახსნა მისი ხედვა ამ საკითხთან დაკავშირებით თავის ავტობიოგრაფიაში: 

მისი თქმით, ის, რომ ტრიბუნებს პირზე მისი სახელი ეკერათ და ისიც, რომ ორი წლის მანძილზე აქამდე ყველასთვის უცნობი ფეხბურთელი „სიტის“ მთავარი ვარსკვლავის სტატუსს ინარჩუნებდა, მის თანაგუნდელებზე უარყოფითად მოქმედებდა. როდესაც ორი თამაში იყო დარჩენილი ჩემპიონატში, „მანჩესტერ სიტი“ იმყოფებოდა გასავარდნ ზონაში და ქინქლაძე აღადგინეს სასტარტო შემადგენლობაში „ქპრ-სთან“ გასამართი საშინაო მატჩის წინ. „ქპრ-ში“ შემადგენლობაში თამაშობდა ვინი ჯონსი, რომელსაც ჰქონდა დავალებული ქინქლაძის მეურვეობა, გვირაბშიც კი, სანამ მატჩი დაიწყებოდა. ქინქლაძემ გახსნა ანგარიში თავისუფალი დარტყმით, მაგრამ დაცვაში ცუდი თამაშის გამო და ჯემი პოლოკის მიერ საკუთარ კარში გატანილი გოლის გამო, მატჩი დასრულდა ფრედ, 2-2. ამ მატჩის წაგების შედეგად „სიტი“ ვეღარ აკონტროლებდა თავის ბედს და ჩამოქვეითდნენ მეორეჯერ სამი წლის განმავლობაში, მიუხედავად იმისა, რომ სეზონის ბოლო მატჩში გაიმარჯვა 5-2 „სტოკ სიტისთან“ მატჩში. საერთო ჯამში, ქინქლაძემ კლუბის შემადგენლობაში მონაწილეობა მიიღო 119 მატჩში და გაიტანა 22 გოლი.

### აიაქსი 
შემდგომ ტრანსფერზე მოლაპარაკებები მიმდინარეობდა სეზონის ბოლო თვის განმავლობაში. ქინქლაძემ დატოვა „სიტი“ და გადავიდა „ამსტერდამის აიაქსში“ £5 მილიონის სანაცვლოდ. ის კვლავ გახდა შოთა არველაძის თანაგუნდელი, რომელთან ერთადაც გაიზიარა სახლი ამსტერდამში. თუმცა, ქინქლაძის ტრანსფერი „აიაქსში“ წარუმატებელი აღმოჩნდა. ის თავდაპირველად მიიჩნეოდა, როგორც იარი ლიტმანენის შემცვლელი, მაგრამ ლიტმანენი დარჩა „აიაქსში“ და ჩაიშალა მისი კონტრაქტი „ბარსელონაში“. ამის შედეგად, ქინქლაძე თამაშობდა მისთვის უჩვეულო მარცხენა ფლანგზე. მისი დებიუტი „აიაქსში“ ჰოლანდიის ერედივიზიაში შედგა „ვილემ II-თან“ 2-0 მოგებულ მატჩში, 1998 წლის 23 აგვისტოს, რიჩარდ ნოპერთან ერთად ის იყო ლიტმანენის შემცვლელი ფეხბურთელი. „მე შემეძლო გავმხდარიყავი მარადონა, მაგრამ მან არ შეცვალა სისტემა“, განაცხადა ქინალაძემ მოგვიანებით. „მე არ ვთამაშობდი ფეხბურთს, რამაც ცხოვრება მიქცია ჯოჯოხეთად.“ „ამსტერდამის აიაქსში“ ქინქლაძემ ვერ დაიმკვიდრა ადგილი გუნდის ძირითად შემადგენლობაში, რასაც თან დაერთო ტრავმებიც. პირველ სეზონში მან მხოლოდ 12 მატჩში მიიღო მონაწილეობა კლუბის მაისურით. 1999 წლის სექტემბერში ქინქლაძეს ჰქონდა მოლაპარაკებები „შეფილდ იუნაიტედთან“, მაგრამ უშედეგოდ. ორი თვის შემდეგ ის დაბრუნდა ინგლისურ კლუბ „დერბი ქაუნთიში“ იჯარით.

### დერბი ქაუნთი 
[thumb|right|[პრაიდ პარკი, სადაც ქინქლაძე თამაშობდა „დერბი ქაუნთიში“ 2000-03 წლებში.]]
იმის გამო, რომ ქინქლაძე არ თამაშობდა რეგულარულად საქართველოს ეროვნულ ნაკრებში „დერბი ქაუნთისთან“ კონტრაქტის გაფორმების დროს, მას ავტომატურად არ ჰქონდა ინგლისში მუშაობის ნებართვა, მაგრამ ინგლისის საფეხბურთო ასოციაციამ შესაბამის ორგანოებს თხოვნით მიმართა და მას მისცეს სპეციალური ნებართვა, ინგლისურ ფეხბურთში შეტანილი წვლილისთვის. მან იჯარის ვადის განმავლობაში 14 მატჩში მიიღო მონაწილეობა. „დერბის“ მაისურით პირველი გოლი გაიტანა 2000 წლის 4 მარტს „უიმბლდონთან“ 4-0 მოგებულ მატჩში. „უიმბლდონთან“ მატჩის შემდეგ ქინქლაძემ უკმაყოფილება გამოხატა გუნდის ტაქტიკაზე. მეორე ტაიმში მწვრთნელს, ჯიმ სმითს უთხრა, რომ შეეცვალა ტაქტიკა და მისცემოდა ბურთის ფლობის და შეტევის მეტი შესაძლებლობა. მთავარმა მწვრთნელმა ეს შენიშვნა გაითვალისწინა და მომდევნო მატჩიდან მოყოლებული სრული თავისუფლება მიანიჭა ფეხბურთელს მოედანზე. სეზონის ბოლოს, იჯარა შეიცვალა კონტრაქტით. ტრანსფერის ფასმა შეადგინა £3 მილიონი, რაც რეკორდული თანხა იყო კლუბისთვის 2007 წლამდე.

ქინქლაძემ გამოტოვა 2000-2001 წლების სეზონის სტარტი თიაქრის ოპერაციის გამო. სმიტი იმედგაცრუებული იყო, მას იმედი ჰქონდა, რომ ქინქლაძე გახდებოდა კლუბის წამყვანი ფეხბურთელი. ის მოედანზე დაბრუნდა „მიდლსბროსთან“ მატჩში, სადაც შემოვიდა შეცვლაზე, 2000 წლის 6 სექტემბერს. მიუხედავად იმისა, რომ „მიდლსბრო“ იგებდა მატჩს, ანგარიშით 3-0, მოედანზე ქინქლაძისა და მალკომ კრისტის შემოსვლის შემდეგ „დერბიმ“ შეძლო მატჩის ბედის შემობრუნება და სამი გოლი გაუტანა მეტოქეს. ამ წყვილმა დიდი როლი შეასრულა მატჩის ბედის შემობრუნებაში. შემდეგი ოთხი თვის განმავლობაში, ქინქლაძე ზოგჯერ სასტარტოში იყო, ზოგჯერ კი შეცვლაზე შედიოდა მოედანზე, ის ცვლიდა სტეფანი ერანიოს, სანამ ქინქლაძემ „მიდლსბროსთან“ დაბრუნების მატჩში არ მიიღო ტრავმა, რის გამოც მოუწია ორი თვით დასვენება. 2000 წლის 23 სექტემბერს „ლიდს იუნაიტედთან“ მატჩში მან იასპარეზა წარმატებულად, რაც იშვიათობა იყო მისთვის იმ პერიოდებში. ის შემოვიდა შეცვლაზე, როდესაც 17 წუთი იყო დარჩენილი და გაიტანა გოლი ბოლო წუთზე, რომლის წყალობითაც მისმა გუნდმა შეძლო ქულის გადარჩენა, ის გაძვრა მეტოქე გუნდის ორ მცველს შორის და მარცხენა ფეხით გაუტანა მეკარეს, ანგარიში გახადა 1-1. „დერბი“ იბრძოდა მთელი სეზონი, მაგრამ ვერ აიცილა პრემიერ ლიგიდან ჩამოქვეითება. ქინქლაძე დარჩა კლუბში, სანამ მას არ ჰქონდა მოშუშებული ტრავმები, რის გამოც არ ჰქონია სერიოზული შემოთავაზებები. იმ პერიოდებში ქინქლაძემ იქორწინა ლუის ტაიზე. ლუისი შემდეგ მოინათლა მართლმადიდებლურად თბილისში და მიიღო ახალი სახელი — მარიამი. მათ პირველი შვილი, საბა, შეეძინათ 2001 წლის ოქტომბერში.

2001-2002 წლების სეზონის დასაწყისი ქინქლაძისთვის აღმოჩნდა წინა სეზონის მსგავსი, ხან სასტარტოში თამაშობდა, ხან კი შეცვლაზე შემოდიოდა. გუნდის მწვრთნელი ჯიმ სმიტი 2001 წლის 7 ოქტომბერს გადადგა თანამდებობიდან, რომლის რჩეული ფეხბურთელიც იყო ქინქლაძე. ფეხბურთელი მწარედ იმედგაცრუებული დარჩა ამის გამო. ახლად დანიშნულმა მწვრთნელმა, კოლინ ტოდმა განაცხადა, რომ შესაცვლელი იყო გუნდის თამაშის სტილი. ტოდს არ მოსწონდა ქინქლაძის სტილის მოთამაშეები და ის მხოლოდ ერთხელ ათამაშა შეცვლაზე ორი თვის განმავლობაში. უთამაშებლობის გამო იმედგაცრუებულმა ქინქლაძემ უჩვეულო გადაწყვეტილება მიიღო, მისი აგენტის დახმარებით შეხვდა ტოდს და დაელაპარაკა მისი პირველი გუნდიდან გადაყვანის თაობაზე. ტოდმა განაცხადა, რომ ქინქლაძეს შეეძლო დაეტოვებინა კლუბი, თუ ის უკმაყოფილო იყო იქ ყოფნით. თუმცა, 2002 წლის 14 იანვარს „დერბი“ იმყოფებოდა ბოლოდან მეორე ადგილზე პრემიერ ლიგაში და ჯონ გრეგორი დაინიშნა მთავარი მწვრთნელის პოსტზე 2002 წლის 30 იანვარს. ქინქლაძე დარჩა კლუბში და რეგულარულად თამაშობდა პირველი გუნდის ძირითად შემადგენლობაში დარჩენილი სეზონის განმავლობაში, მაგრამ „დერბი“ განაგრძობდა წარუმატებელ გამოსვლას და ქინქლაძე მესამედ ჩამოქვეითდა ჩემპიონატში კარიერის განმავლობაში. ამ დროისთვის კლუბის დავალიანება შეადგენდა £35 მილიონს და სეზონის დასასრულისკენ დაიწყეს მათი სახელფასო ფონდის შემცირება £17 მილიონამდე. თუმცა, კლუბის დირექტორმა, ბრაიან რიჩარდსონმა განაცხადა, რომ ფაბრიციო რავანელის, რომელიც იყო იმ დროისთვის ყველაზე მაღალანაზღაურებადი ფეხბურთელი კლუბში, შეუნარჩუნდებოდა ხელფასი, რომელიც შეადგენდა £40,000-სს კვირაში. „დერბის“ აქციები იყიდებოდა და მენეჯერმა განუცხადა ქინქლაძეს, რომ მას მომავალი აღარ ჰქონდა კლუბში. თუმცა, მიუხედავად იმისა, რომ ქინქლაძეს კონტრაქტის ვადა ეწურებოდა 2003 წლის ზაფხულში, მოუწია კლუბის დატოვება და წავიდა თურქეთის ჩემპიონ გუნდში, „გალათასარაიში“.

როდესაც კლუბმა გააგრძელა ქინქლაძესთან კონტრაქტის გაწყვეტის მცდელობები, ის ვარჯიშობდა სარეზერვო გუნდში 2002 წლის 29 სექტემბრამდე და გამოტოვა „დერბის“ პირველი გუნდის 2002-2003 წლების სეზონის პირველი ხუთი მატჩი. პირველი გუნდის ორი მარცხის შემდეგ ის დააბრუნეს მოედანზე „სტოკ სიტისთან“ მატჩში 31 აგვისტოს, როდესაც ნახევარი საათი იყო დარჩენილი მატჩის დასრულებამდე. მან გადამწყვეტი როლი ითამაშა 2-0 მოგებულ მატჩში, ორივე გოლში მიიღო მონაწილეობა. შემდეგ მან გამოტოვა მთელი რიგი მატჩების ტრავმის გამო, მონაწილეობა მიიღო „დერბის“ დარჩენილი მატჩების მხოლოდ ნახევარში 2002 წელს. 2002 წლის ოქტომბერში საქართველოს ეროვნული ნაკრების მწვრთნელმა ალექსანდრე ჩივაძემ ქინქლაძე და ნაკრების კაპიტანი გიორგი ნემსაძე არ გამოიძახა ნაკრებში რუსეთის ნაკრებთან გასამართი მატჩისთვის, რამაც მითქმა-მოთქმები გამოიწვია საქართველოში. იმედგაცრუებულმა და გაკვირვებულმა ქინქლაძემ განაცხადა: „როდესაც მე ფორმაში არ ვიყავი, ის მუდმივად მირეკავდა და მიძახებდა ნაკრებში. ახლა კარგ ფორმაში ვარ, გამაქვს გოლები, მაგრამ მან არც გამომიძახა და არც დაურეკავს.“ იანვრსთვის, „დერბიში“ არსებული ფინანსური კრიზისის გამო, ქინქლაძეს სამი თვის ხელფასი არ ჰქონდა აღებული. ის აპირებდა გუნდიდან წასვლას, თუმცა მისმა აგენტმა განაცხადა, რომ ფეხბურთელის მიმართ ინტერესს გამოხატავდნენ გერმანული ჰამბურგი და თურქული „გალათასარაი“, „დერბიმ“ სეზონი დაასრულა ცხრილის ფსკერზე და შემდეგი სეზონისთვის საჭირო იყო ხარჯების შემცირება. შედეგად, „დერბიმ“ შესთავაზა ქინქლაძეს ერთწლიანი კონტრაქტი, მაგრამ მესამედი ანაზღაურებით წინა კონტრაქტისგან განსხვავებით. ქინქლაძემ უარი თქვა შემოთავაზებაზე და გადაწყვიტა უფრო წარმატებული კლუბის მოძიება, რომელიც შეძლებდა ტიტულების მოგებას. ამ მიზნით, მას მოლაპარაკებები ჰქონდა „ლივერპულთან“ 2003 წლის მაისში. როდესაც „დერბისთან“ კონტრაქტზე მოლაპარაკებებს არ მოჰყვა სასურველი შედეგი, მან დატოვა კლუბი.

სეზონისწინა პერიოდში უკლუბოდ დარჩენილი ქინქლაძე ვარჯიშობდა „პორტსმუთთან“, სადაც მუშაობდა მისი ყოფილი მწვრთნელი ჯიმ სმიტი. მან კლუბში ითამაშა სეზონისწინა მოსამზადებელი ეტაპის ერთი ამხანაგური მატჩი, მაგრამ „პორტსმუთმა“ მის მაგივრად „მანჩესტერ სიტის“ ყოფილი გამთამაშებლის, ეიალ ბერკოვიჩის შეძენა გადაწყვიტა. შემდეგ თვეებში მას მოლაპარაკებები ჰქონდა შოტლანდიურ „დანდისთან“, მოგვიანებით „სელტიკთან“ და შემდეგ „ლიდს იუნაიტედთან“, მაგრამ საბოლოოდ კონტრაქტი ვერ შეთანხმდა ვერც ერთ გუნდთან. შედეგად, ის ემზადებოდა ინდივიდუალურად და დაკარგა ადგილი ეროვნული ნაკრების ძირითად შემადგენლობაში, სანამ კვლავ არ გამოიძახეს რუსეთის ნაკრებთან გასამართი მატჩისთვის. 2003 წლის დეკემბერში, ქინქლაძე ერთი კვირით სინჯებზე იმყოფებოდა „პანათინაიკოსში“, ბერძნული კლუბის მფლობელის, გიანის ვარდინოგიანისის მოწვევით. თუმცა, გადამწყვეტ მომენტში კლუბმა უარი თქვა მასთან კონტრაქტის გაფორმებაზე. ექვსი თვის შემდეგ, მას ჰქონდა მოლაპარაკებები რუსულ კლუბ „იაროსლავლის შინიკთან“, მაგრამ ვერც იქ მოხერხდა შეთანხმება საბოლოოდ.

### ანორთოსისი 
ქინქლაძის წელიწადნახევრიან უკლუბობას წერტილი დაესვა 2004 წლის ოქტომბერში. ქინქლაძის ყოფილი თანაგუნდელი თემურ ქეცბაია ფინანსური პრობლემემის მქონე კვიპროსული კლუბის, „ფამაგუსტას ანორთოსისის“ მოთამაშე-მწვრთნელი იყო. ქეცბაიამ მის ძველ მეგობარს კარიერის გაგრძელების შანსი მისცა მის კლუბში და კონტრაქტი შესთავაზა. ქინქლაძე გახდა ერთ-ერთი საუკეთესო ფეხბურთელი, რომელსაც ნათამაშები ჰქონდა კვიპროსში. მისი დებიუტი „ანორთოსისში“ შედგა მოქმედი ჩემპიონი გუნდის, „ნიქოზიის აპოელის“ წინააღმდეგ გამართულ მატჩში 21 ნოემბერს, რომელიც შესანიშნავი გოლით აღნიშნა. მან კიდევ ერთხელ გაიტანა „ნიქოზიის ოლიმპიაკოსთან“ 5-0 მოგებულ საშინაო მატჩში, და თებერვალში ის კვლავ გამოიძახეს საქართველოს ეროვნულ ნაკრებში ლიტვის ნაკრებთან გასამართი საერთაშორისო ამხანაგური მატჩისთვის. მისი კონტრაქტის ვადა მოიცავდა მხოლოდ ერთ სეზონს, მაგრამ კლუბმა გაუხანგრძლივა კიდევ ერთი წლით. „ანორთოსისმა“ სეზონი წარმატებით დაასრულა და გახდა კვიპროსის ჩემპიონი, რის შედეგადაც მათ მოიპოვეს ჩემპიონთა ლიგის საკვალიფიკაციო ეტაპზე თამაშის უფლება 2005-2006 წლების სეზონში, სადაც კლუბმა კარგად ითამაშა, ქინქლაძემ კი 5 მატჩში მიიღო მონაწილეობა. მან სასტარტოში ითამაშა „მინსკის დინამოსთან“ ორი მატჩის ჯამში 2-1 მოგებულ მატჩში და ორივეჯერ ითამაშა შეცვლაზე თურქეთის ვიცე-ჩემპიონ „ტრაბზონსფორთან“, სადაც კვიპროსულმა კლუბმა ორი მატჩის ჯამში 3-2 მოიგო და ისტორიულ გამარჯვებას მიაღწია. 90 წუთი ითამაშა „რეინჯერსთან“ მესამე ეტაპზე 1-2 წაგებულ საშინაო მატჩში. „რეინჯერსთან“ მისმა თამაშმა მიიპყრო „ყაზანის რუბინის“ მწვრთნელის, ყურბან ბერდიევის ყურადღება, რომელმაც შესთავაზა მას რუსულ კლუბში თამაში. ქინქლაძის კლუბიდან წასვლის შესახებ ქეცბაიამ განაცხადა: „მე არ მინდა ისეთი ფეხბურთელები, ვისაც არ სურთ ანორთოსისში თამაში. ასე რომ, ქინქლაძის საკითხი არის დახურული.“

### ყაზანის რუბინი 
„ანორთოსისმა“ და „რუბინმა“ შეთანხმებას მიაღწიეს 26 აგვისტოს. ქინქლაძემ კონტრაქტი გააფორმა სეზონის ბოლომდე. მისი დებიუტი ახალ კლუბში შედგა მომდევნო დღეს, 90 წუთი ითამაშა „როსტოვთან“ 2-1 მოგებულ საშინაო მატჩში. სადებიუტო მატჩი წარმატებული გამოდგა მისთვის, მის მოწოდებულ კუთხურს თავურით უპასუხა ვიტალის ასტაფიევსმა და გაიტანა გამარჯვების გოლი. შემდეგ ორ მატჩში ის ნაკლებად გამორჩეული იყო და შეცვალეს ორივეჯერ. ამის გამო ბერდიევს გული არ აუცრუებია და მატჩის შემდგომ პრეს-კონფერენციაზე განაცხადა: „მას დრო სჭირდება. ის გამოცდილი ფეხბურთელია და ვფიქრობ, რომ ის დაეხმარება გუნდს.“ პირველად ქინქლაძემ მიიღო მონაწილეობა კუთხურის მოწოდებაში და გავიდა გოლი, რომლითაც გაიხსნა მატჩში ანგარიში. შესვენებამდე გაათანაბრა „გროზნოს ტერეკმა“, მაგრამ ჩვიდმეტი წუთის განმავლობაში ქინქლაძემ წინ გაიყვანა გუნდი, ალეხანდრო დომინგესისგან პასი მიიღო საჯარიმოში და მეკარისგან შორეულ კუთხეში გაიტანა. შემდეგ მატჩში „ტომსკის ტომთან“ შინ, ქინქლაძემ გააფუჭა პენალტი, რის გამოც „რუბინმა“ ვერ შეძლო მნიშვნელოვანი მატჩის მოგება. მატჩის შემდეგ ბერდიევმა განაცხადა, რომ ის შეცდა პენალტის შემსრულებლის შერჩევაში.

მიუხედავად ამისა, ბერდიევმა ქინქლაძე დატოვა გუნდში, კარგი თამაშის გამო. გამთამაშებლის უნარების წყალობით, ქიქლაძე დაეხმარა გუნდს დაცვიდან თავდასხმაში გადასვლაში და ბურთის დაჭერაში. ის იყო ერთ-ერთი სამ ნახევარმცველს შორის 4–2–3–1 ფორმაციაში. ქინქლაძის ტექნიკურმა სტილმა და მისმა იმპროვიზაციამ მეტი მრავალფეროვნება შესძინა „რუბინის“ შეტევებს, რა სტილსაც ბერდიევი არ ემხრობოდა. ყველაზე მნიშვნელოვანი კი მათგან იყო „პეტერბურგის ზენიტთან“ მატჩი, სადაც „რუბინმა“ გაინაღდა შემდეგ სეზონში უეფა-ს თასზე ასპარეზობა. ამის შემდეგ ის გამოიძახეს საქართველოს ეროვნულ ნაკრებში ბულგარეთის და იორდანიის ნაკრებებთან გასამართი საერთაშორისო ამხანაგური შეხვედრებისთვის. თუმცა, კუნთების დაძაბულობის გამო მოუწია ორივე სანაკრებო მატჩის და „რუბინის“ ბოლო მატჩის გამოტოვება ჩემპიონატში. 2005 წლის სეზონი მან დაასრულა შვიდი საგოლე პასით და ორი გოლით „რუბინში“ გამართულ ცხრა მატჩში. მაგრამ ქინქლაძემ უარი განაცხადა შემოთავაზებაზე და „რუბინში“ დარჩენა არჩია. დეკემბრის ბოლოს, „რუბინმა“ გამოთქვა კონტრაქტის გახანგრძლივების სურვილი, მაგრამ გადაიდო ქინქლაძის ოჯახური მდგომარეობის გამო. საბოლოოდ, იანვრის შუა რიცხვებში გაფორმდა ერთწლიანი კონტრაქტი. ახალ სეზონში ბერდიევმა გადაწყვიტა 4-3-3 სისტემით თამაში და ქინქლაძე განაწესა დამანი რალფთან და ვლადიმირ ბაირამოვთან თავდასხმაში. მწვრთნელმა განაცხადა, რომ სამეულის თამაში სეზონისწინა მოსამზადებელ პერიოდში იყო „ძალიან სერიოზული.“ სადაც თასზე 1-0 დაამარცხეს „იაროსლავლის შინიკი“. ის აღმოჩნდა ბოლო მატჩი, სადაც ქინქლაძემ 90 წუთი ითამაშა. ძველი ტრავმის გამეორება ნიშნავდა იმას, რომ იმაზე მეტი ხნით ჩამოშორდებოდა ფეხბურთს, ვიდრე მოსალოდნელი იყო, მისი დაბრუნება და სრული დატვირთვით ვარჯიში შესაძლებელი იქნებოდა მაისის ბოლოსთვის. ქინქლაძემ განაგრძო ვარჯიში, გამოჩნდა „რუბინის“ ხუთ მატჩში, მათ შორის ორჯერ სტარტზე მაგრამ არ გამოჩენილა სათადარიგოთა სკამზე. ცოტა ხნის შემდეგ მან ჩაიტარა სხვა მკურნალობის კურსი. მან გაიარა სამედიცინო შემოწმება, რის შემდეგაც კლუბმა მიიღო გადაწყვეტილება მისი იქ დარჩენის შესახებ. ოქტომბერში ის განაცხადში მოხვდა მხოლოდ ერთხელ, მაგრამ არ უთამაშია. ის და მისი თანამემამულეები გახდნენ მკაცრი კრიტიკის ობიექტები „რუბინის“ გენერალური დირექტორის მხრიდან, რომელმაც განუცხადა პრესას, რომ არსებობს კითხვები ქართველების დამოკიდებულებაზე ვარჯიშის და ფეხბურთის მიმართ. ნოემბერში, ქინქლაძემ კვლავ მიიღო ტრავმა და მოუწია სეზონის გაცდენა.

ერთი წლის უთამაშებლობის შემდეგ, „რუბინმა“ გადაწყვიტა, რომ არ გაეგრძელებინა კონტრაქტი ქინქლაძისთვის. მაგრამ ტრანსფერი არ შედგა. 2007 წლის აგვისტოში ქინქლაძის ყოფილმა თანაგუნდელმა ეროვნული ნაკრებიდან, მალხაზ ასათიანმა განაცხადა, რომ ქინქლაძემ კარიერა დაასრულა და დასახლდა მოსკოვში.

## სანაკრებო კარიერა 
1994 წლის სექტემბერში ქინქლაძე გამოძახებული იყო საქართველოს ეროვნულ ნაკრებში, როდესაც გამართეს მატჩი მოლდოვის ნაკრებთან თბილისში. ქინქლაძის თამაშმა გამოიწვია იტალიური კლუბების ინტერესი მისადმი, სადაც პრესამ ქინქლაძეს მეტსახელად „შავი ზღვის რივერა“ შეარქვა, მაგრამ კონკრეტული წინადადება არ ჰქონია მაშინ რომელიმე კლუბიდან. ასე იყო მანამ, სანამ „მანჩესტერ სიტის“ დირექტორმა, ფრენსის ლიმ არ ნახა მისი თამაშის ჩანაწერი. მან დაიწყო მოლაპარაკებები მის გადასაყვანად. ის დაუკავშირდა მერაბ ჟორდანიას და შესთავაზა ქინქლაძის ტრანსფერი „სიტიში“. გარიგება არ შედგა, ინგლისელებმა მხოლოდ იმის გარანტია მიიღეს, რომ მისი გაყიდვის შემთხვევაში პირველი წინადადებით სწორედ „სიტის“ მიმართავდნენ.

ზუსტად ორ თვეში ქინქლაძემ უელსის ნაკრების წინააღმდეგ ორი დაუვიწყარი მატჩი ჩაატარა. სწორედ უელსელთა კარში გაიტანა პირველი სანაკრებო გოლი, როდესაც საქართველოს ნაკრებმა 5-0 გაანადგურა მეტოქე თბილისში, ბორის პაიჭაძის ეროვნულ სტადიონზე. ქინქლაძემ 21 მატჩში 14 გოლი გაიატანა და მის მიმართ ინტერესი გამოხატა რამდენიმე ევროპულმა კლუბმა. ჟორდანიამ არ დააღვია ლისთან შეთანხმება და 1995 წლის 15 ივლისს ქინქლაძემ გააფორმა კონტრაქტი „მანჩესტერ სიტისთან“, გახდა პირველი შენაძენი ალან ბოლის შემდეგ. საფასურმა შეადგინა £2 მილიონი. სამუშაო ვიზაზე თავდაპირველად არსებული სირთულეების შემდეგ, ქინქლაძის დებიუტი „მანჩესტერ სიტიში“ შედგა „ტოტენჰემ ჰოტსპურთან“ შინ 1-1 დასრულებულ მატჩში, 1995 წლის 19 აგვისტოს.

1996 წლის ევროპის ჩემპიონატის შესარჩევი ეტაპის მატჩში ქინქლაძემ ბორის პაიჭაძის ეროვნული სტადიონზე პენალტის ნიშნულიდან აიღო ბულგარეთის ნაკრების კარი, სადაც საქართველოს ნაკრებმა გაიმარჯვა 2-0, 1995 წლის 11 ოქტომბერს.

1998 წლის მსოფლიო ჩემპიონატის შესარჩევი ეტაპის მატჩში, ბათუმის ცენტრალურ სტადიონზე მოლდოვის ნაკრებთან 2-0 მოგებულ მატჩში ქინქლაძემ გაიტანა მეორე გოლი, 1997 წლის 7 ივნისს.

ქინქლაძემ მესამე გოლი გაიტანა ლიტვის ნაკრებთან სტუმრად, ქალაქ კაუნასში ს. დარიუსის და ს. გირენასის სახელობის სტადიონზე 2002 წლის მსოფლიო ჩემპიონატის საკვალიფიკაციო ეტაპზე 4-0 მოგებულ მატჩში, 2000 წლის 7 ოქტომბერს.

## შემდგომი საქმიანობა 
2011 წლის 20 აგვისტოს „ფამაგუსტას ანორთოსისმა“ ოფიციალურად განაცხადა, რომ კონტრაქტი გააფორმა ქინქლაძესთან, რომელიც კლუბში დაინიშნა ტექნიკური დირექტორის თანამდებობაზე. 2012 წლის მაისში ორმხრივი შეთანხმების საფუძველზე შეწყდა კონტრაქტი კლუბს და ქინქლაძეს შორის.

2014 წლის 10 ივნისს დაინიშნა ცხინვალის „სპარტაკის“ სპორტულ დირექტორად.

## თამაშის სტილი 
ქინქლაძე თამაშობდა ნახევარმცველის პოზიციაზე, გამთამაშებლად. როგორც წესი, ის უფრო წინ თამაშობდა, ვიდრე სხვა ნახევარმცველები. მისი ძირითადი როლი იყო საგოლე მომენტების შექმნა, ის იყო შემოქმედებითი მოთამაშე. დრიბლინგის უნარები განიხილება, როგორც ქინქლაძის ძლიერი მახასიათებელი.

ქინქლაძის სუსტი წერტილი იყო დაცვა. მას არც სურდა შეცვლა, რის გამოც იმედგაცრუებულები იყვნენ მისი მწვრთნელები. ნაკლოვანებების დაძლევის სურვილის ნაკლებობის გამო არ ათამაშებდა მას ჯო როილი „მანჩესტერ სიტიში“. და ფაბრიციო რავანელისთან „დერბი ქაუნთიში“.

მიუხედავად იმისა, რომ ქინქლაძე იყო მემარცხენე, ის კარგად ვერ თამაშობდა მარცხენა ფლანგზე და საჯაროდ განაცხადა, რომ ამ პოზიციაზე თამაში აღიზიანებდა. 2005 წელს, მან აიღო მესამე ადგილი BBC-ს გამოკითხვაში „მანჩეტსერ სიტის“ ყველა დროის „საკულტო გმირის“ ნომინაციაში.

## კარიერის სტატისტიკა 
### საკლუბო სტატისტიკა 
*  შეიცავს ინგლისის თასს, ლიგის თასს, ჩემპიონთა ლიგას, უეფა-ს თასს, იოჰან კრუიფის თასს, თანამეგობრობის თასს, კვიპროსის სუპერთასს.
* საქართველოს თასის სრული შედეგები უცნობია და ამიტომ ამოღებულია ცხრილიდან.

### სანაკრებო სტატისტიკა 
### სანაკრებო გოლები 
## ტიტულები 
### კლუბი 
;მრეტები თბილისი
* პირველი ლიგა (1): 1991

;დინამო თბილისი
* უმაღლესი ლიგა (3): 1992–93, 1993–94, 1994–95
* საქართველოს თასი (2): 1992–93, 1994–95

;ანორთოსისი
* კვიპროსის პირველი დივიზიონი (1): 2004–05

### ინდივიდუალური 
* საქართველოს წლის ფეხბურთელი (2): 1992–93, 1995–96
* მანჩესტერ სიტის წლის ფეხბურთელი (2): 1995–96, 1996–97
* დერბი ქაუნთის წლის ფეხბურთელი (1): 2002–03

## სქოლიო 

კატეგორია:დაბადებული 1973
კატეგორია:ქართველი ფეხბურთელები
კატეგორია:თბილისში დაბადებულები
კატეგორია:თბილისის დინამოს ფეხბურთელები
კატეგორია:ზაარბრიუკენის ფეხბურთელები
კატეგორია:ბოკა ხუნიორსის ფეხბურთელები
კატეგორია:არგენტინის პრიმერა დივიზიონის ფეხბურთელები
კატეგორია:მანჩესტერ სიტის ფეხბურთელები
კატეგორია:პრემიერ ლიგის ფეხბურთელები
კატეგორია:ამსტერდამის აიაქსის ფეხბურთელები
კატეგორია:ერედივიზიის ფეხბურთელები
კატეგორია:დერბი ქაუნთის ფეხბურთელები
კატეგორია:ანორთოსისის ფეხბურთელები
კატეგორია:ყაზანის რუბინის ფეხბურთელები
კატეგორია:რუსეთის პრემიერ ლიგის ფეხბურთელები
კატეგორია:საქართველოს ნაკრების ფეხბურთელები
კატეგორია:დაბადებული 6 ივლისი
კატეგორია:საქართველოს წლის ფეხბურთელები
კატეგორია:ცოცხალი ადამიანები